**EURÓPSKA CHARTA PRÁV PACIENTOV**

1. **PRÁVO NA PREVENCIU**  
   Každý jednotlivec má právo na poskytovanie primeraných služieb na prevenciu choroby.
2. **PRÁVO NA PRÍSTUP K ZDRAVOTNÍCKYM SLUŽBÁM**

Každý jednotlivec má právo na prístup k takým zdravotníckym službám, aké si vyžaduje jeho zdravie. Zdravotnícke služby musia zaručovať rovnaký prístup každému, bez diskriminácie na základe finančných možností, miesta bydliska, druhu choroby alebo doby prístupu k zdravotníckej starostlivosti.

1. **PRÁVO NA INFORMÁCIE**

Každý jednotlivec má právo na prístup k všetkým druhom informácií týkajúcich sa jeho zdravotného stavu, zdravotníckych služieb a ich využívania a všetkého, čo je dostupné na základe vedeckého výskumu a technickej inovácie.

1. **PRÁVO VYJADRIŤ SÚHLAS**

Každý jednotlivec má právo na prístup ku všetkým informáciám, ktoré by mu umožnili aktívnu spoluúčasť pri rozhodovaní o svojom zdraví; tieto informácie sú základnou podmienkou pred akoukoľvek procedúrou a liečbou, vrátane účasti na vedeckom výskume.

1. **PRÁVO SLOBODNÉHO VÝBERU**

Každý jednotlivec má právo slobodne si vybrať na základe dostatočných informácií spomedzi rôznych liečebných metód a poskytovateľov.

1. **PRÁVO NA SÚKROMIE A ZACHOVANIE DÔVERNÉHO PRÍSTUPU**

Každý jednotlivec má právo na zachovanie dôverného prístupu k svojim osobným informáciám, vrátane informácií týkajúcich sa jeho zdravotného stavu a možných diagnostických alebo liečebných metód, ako aj na ochranu svojho súkromia pri výkone diagnostických vyšetrení, prehliadke u odborného lekára a lekárskom ošetrení alebo chirurgickom zákroku vo všeobecnosti.

1. **PRÁVO NA REŠPEKTOVANIE PACIENTOVHO ČASU**

Každý jednotlivec má právo byť ošetrený v krátkom a vopred určenom čase. Toto právo platí pre všetky fázy liečby.

1. **PRÁVO NA DODRŽIAVANIE ÚROVNE KVALITY**

Každý jednotlivec má právo na prístup k zdravotníckym službám vysokej kvality na základe špecifikácie a dodržiavania presne stanovených noriem.

1. **PRÁVO PACIENTA NA BEZPEČNOSŤ**

Každý jednotlivec má právo neutrpieť škodu spôsobenú nedostatočným fungovaním zdravotníckych služieb, zanedbaním lekárskej starostlivosti a chýb, a právo na prístup k zdravotníckym službám, ošetreniu a liečbe, ktoré spĺňajú vysoko stanovené bezpečnostné normy.

1. **PRÁVO NA INOVÁCIE**

Každý jednotlivec má právo na prístup k inovovaným metódam, vrátane diagnostických metód, v zmysle medzinárodných noriem, a nezávisle na ekonomických alebo finančných okolnostiach.

1. **PRÁVO PREDCHÁDZAŤ ZBYTOČNÉMU UTRPENIU A BOLESTI**

Každý jednotlivec má právo, pokiaľ je to len možné, predchádzať utrpeniu a bolesti vo všetkých etapách svojej choroby.

1. **PRÁVO NA LIEČBU ZOHĽADŇUJÚCU OSOBNÉ POTREBY**

Každý jednotlivec má právo na diagnostické a liečebné programy čo najviac prispôsobené jeho osobným potrebám.

1. **PRÁVO PODÁVAŤ SŤAŽNOSTI**

Každý jednotlivec má právo podávať sťažnosť vždy, keď utrpí škodu, a právo dostať odpoveď alebo inú formu spätnej väzby.

1. **PRÁVO NA NÁHRADU ŠKODY**

Každý jednotlivec má právo na dostatočnú náhradu škody v primerane krátkej dobe, vždy keď utrpí telesnú alebo morálnu a psychickú ujmu spôsobenú ošetrovaním alebo liečbou pri poskytovaní zdravotníckej služby.